題步生所居
作者：李復
朝代：宋

paragraphs: 君今移居澗水東，澗水暴漲侵近路。
盡取澗石成垣牆，生鑿岸柳作橋柱。
結茅構屋十數間，取次面勢分幾處。
看山看水督耕耨，隨意自在不計步。
到處或坐或偃息，盡有室廬庇風雨。
土床竹簟雖草草，已足自適奉寒暑。
窗下瓦榼漆生光，貰酒提携老無數。
客來安更問誰何，漉魚拾蟹共烹煮。
青黄錯雜出木盤，野蔌山蔬四時具。
久厭輕動踏市塵，未嘗開口論世故。
究竟得意此最多，向老尤要知其趣。
一生遇事皆任真，仰首高風繼巢許。